Na temelju članka 27. Statuta Gimnastičkog kluba Dubrovnik i članka 27. Statuta Gimnastičkog kluba Župa Dubrovačka,  Izvršni odbor na svojoj sjednici održanoj dana  04.10. 2022. donosi :

PRAVILNIK 
GIMNASTIČKOG KLUBA DUBROVNIK I 
GIMNASTIČKOG KLUBA ŽUPA DUBROVAČKA

Članak 1.
-	Pravilnikom Gimnastičkog kluba Dubrovnik i Gimnastičkog kluba Župa Dubrovačka (u daljnjem tekstu/Klub) uređuju  se pitanja članstva, članarina, redovitosti dolazaka, treninga,  rada i odluka  trenerica / trenera (u daljnjem tekstu – trener /pojam trener uključuje i muški i ženski spol), obveza, odgovornosti i prava gimnastičarki i gimnastičara (u daljnjem tekstu  -  članovi),  obveza, odgovornosti i prava trenera kao i obveza, prava i odgovornosti roditelja i/ili skrbnika.
Članak 2.
-	Članovi Kluba su svi gimnastičari koji su potpisali Pristupnice. 

Članak 3.
-	Članovi Kluba obvezuju se plaćati mjesečnu članarinu u iznosu koji početkom kalendarske godine donosi Izvršni odbor Kluba. Članarine se uplaćuju putem opće uplatnice za tekući mjesec. Članarine se uplaćuju najkasnije do 10. u mjesecu, za tekući mjesec.

Članak 4.
-	Članarina je iznos koji se uplaćuje od onog trenutka kada se potpiše pristupnica Klubu i postane član istog. Obvezna je za sve članove. Neredovitost i neurednost plaćanja članarina za sobom veže određene posljedice. 
-	Članarina je obvezna za sve članove Kluba a za plaćanje članarina osobno odgovaraju roditelji i /ili skrbnici članova Kluba.
-	Članovi koji neredovito i neuredno plaćaju članarine bit će sankcionirani i to:
•	suspenzijom na određeno vrijeme  i / ili
•	gubitkom članstva u Klubu,
ovisno o težini povrede obveza članova Kluba, a o čemu odlučuju nadležna tijela Kluba sukladno Statutu Kluba.
-	U slučaju neispunjenja obveze uplate članarina, nakon pisanog upozorenja, Klub zadržava pravo prisilno naplatiti nepodmirene članarine.

Članak 5.
-	Roditelji i / ili skrbnici članova dužni su opravdati svaki izostanak u najkraćem mogućem roku privatnom porukom ili porukom u viber grupu na službeni broj Kluba +385 91 621 0916.
-	U slučaju predviđenog ili planiranog izostanka zbog opravdanih razloga (putovanje ,teža bolest i sl.) roditelji su dužni unaprijed obavijestiti Klub na službeni broj Kluba.
-	U slučaju kada je član iz opravdanih razloga odsutan cijeli mjesec, te kada je Klub o tome uredno obaviješten, sukladno prethodnim stavcima, članarina se umanjuje za 50%.
-	Obveza plaćanja članarina tereti članove, odnosno njihove roditelje i / ili skrbnike za cijelo vrijeme trajanja članstva bez obzira na prisutnost treninzima, sve dok se član ne ispiše iz Kluba potpisivanjem Ispisnice ili kontaktiranjem trenera.
-	Član se može ispisati jedino na kraju tekućeg mjeseca, u suprotnom plaća puni iznos članarine.
Članak 6.
-	Prilikom upisa u Klub, kandidat za člana Kluba se obvezuje platiti upisninu u visini od 100,00 kn.
-	U slučaju neplaćanja ili kašnjenja prilikom uplate upisnine, kandidat za člana Kluba gubi pravo na članstvo te se njegovo mjesto prvenstva oslobađa i otvara budućem članu koji se nalazi na listi čekanja neposredno iza njega.

Članak 7.
-	Klub obavlja djelatnost na više lokacija te upisom u Klub vrijede ista pravila za sve članove Kluba.
-	Članovi Kluba dužni su redovito i na vrijeme dolaziti na sve treninge sukladno rasporedu, poštivati red i rad na treninzima, odnositi se s poštovanjem prema trenerima, predstavljati Klub na najbolji mogući način svojim primjerenim ponašanjem i dostojanstveno , kako u prostorima Kluba tako i na svim putovanjima, natjecanjima, izletima i sl.
-	Strogo je zabranjeno međusobno neuvažavanje, neprijateljstvo, ljubomora među članovima kao i bilo kakva netrpeljivost ili diskriminacija članova  iz bilo kojeg razloga.
-	Članovi Kluba trebaju dolaziti obučeni u odgovarajuću opremu za rad, vezane kose, bez ikakvog nakita.
-	Članovi Kluba imaju pravo u zatražiti razgovor s trenerom (dogovoriti određeni termin prije ili nakon treninga), kako bi dobili potrebne informacije o svom napredovanju, poteškoćama u izvođenju određenih elemenata, rješavanju bilo kakvih problema vezanih za rad na treninzima kao i privatnih razgovora ukoliko smatraju da u trenerima imaju podršku i povjerenje.

Članak 8.
-	Treneri u Klubu dužni su na vrijeme doći na treninge i pripremiti se za sat treninga koji slijedi. Treninge su dužni odrađivati u primjerenoj sportskoj odjeći. Dužnost trenera je da prije početka svakog treninga izvrši prozivku članova te evidentira izostanke. Treneri su dužni raditi svoj posao sukladno pedagoškim standardima, koristeći maksimalno svoje znanje, stručnost, sposobnost i iskustvo.
-	Treneri moraju svojim ponašanjem biti pravi uzor  u radu, redu, ponašanju i disciplini svim članovima Kluba.
-	Treneri su dužni poštivati Etički kodeks ponašanja u Klubu koji podrazumijeva da se neoprostivim smatra iznošenje bilo kakvih podataka iz Kluba u javnost bez odobrenja nadležnih Tijela Kluba. Posebno se velikim prekršajem smatra iznošenje neistinitih i netočnih informacija o Klubu što će rezultirati sankcijama sukladno Etičkom kodeksu i Ugovoru o radu.
-	Treneri trebaju biti podrška svim članovima .
-	Treneri zadržavaju pravo promjene/ otkaza treninga u slučaju bolesti, zauzetosti dvorane nekim drugim aktivnostima ili zbog drugog opravdanog razloga, uz uvjet da se na vrijeme obavijeste roditelji.
-	Treneri imaju pravo na temelju svoje stručnosti i znanja, izvršiti selekciju članova iz grupe u grupu bilo kada tijekom godine, neovisno o testiranjima.
-	Članovi koji ulaze u prednatjecateljski i natjecateljski program mogu biti selekcionirani od strane trenera ,na temelju svojih iznadprosječnih motoričkih i kognitivnih sposobnosti (snage,fleksibilnosti, koordinacije, izdržljivosti, pažnje, brzine učenja novih znanja...), konativnih osobina ( upornosti, predanosti, borbenosti, želji za dokazivanjem...), te morfoloških obilježja (visine, težine, dužine ekstremiteta, karakteristika skeleta...).
-	Nadležno tijelo Kluba, odnosno Disciplinski odbor, ima  pravo sankcionirati  suspenzijom ili isključenjem članove koji ne poštuju Pravilnik te na bilo koji način svojim ponašanjem ili postupcima  nanesu materijalnu  štetu Klubu ili bilo kojem članu Kluba te naruše ugled Kluba ili ugled bilo kojeg člana Kluba.  
-	Klub  zadržava pravo prekinuti s upisima ukoliko je broj upisane djece dostigao kvotu primjerenu za kvalitetno održavanje treninga u postojećim prostornim uvjetima.
-	Treninzi se ne nadoknađuju ukoliko škola zabrani održavanje treninga (npr. zbog održavanja nekih drugih aktivnosti u školskoj dvorani). Također, treninzi se ne nadoknađuju za vrijeme blagdana i državnih praznika. 
Članak 9.
-	Roditelji i / ili skrbnici su prvenstveno dužni biti podrška svojoj djeci, voditi računa o njihovim potrebama i željama, omogućiti redovite dolaske na treninge, opravdati svaki izostanak ili kašnjenje, plaćati članarine na vrijeme, podržavati trenere u njihovom radu ili po potrebi biti psihološka ili fizička ispomoć .
-	Roditelji i / ili skrbnici  djece vrtićkog uzrasta kao i malih školaraca dužni su na vrijeme doći po svoje dijete ili obavezno nazvati ili obavijestiti  trenera ukoliko će kasniti.
-	Roditelji  i / ili skrbnici ne smiju boraviti u dvorani za vrijeme održavanja treninga osim za vrijeme održavanja oglednog sata ili natjecanja.
-	Roditelji i / ili skrbnici su dužni dolaziti na sve roditeljske sastanke koje organizira Klub kako bi bili na vrijeme informirani o svemu što je potrebno, te se opravdati ukoliko nisu u mogućnosti doći. Također je potrebno naknadno nazvati trenera ili se raspitati kod nekog od roditelja o temama sa roditeljskog sastanka.
-	Roditelji i / ili skrbnici  imaju pravo zatražiti od određenog trenera informacije o svom djetetu, njegovom napretku, radu, ponašanju i sl., isključivo putem dogovora za termin. Informacije se ne smiju davati  za vrijeme ili prije i poslije treninga, kako se ne bi ometao rad grupa koje odlaze ili dolaze na trening. 
-	Roditelji i / ili skrbnici  mogu uvijek dati neki prijedlog  koji će utjecati na  povećanje kvalitete rada Kluba. 
                      Članak 10.
- Zimski kolektivni godišnji odmor je zadnji tjedan u prosincu te prvi tjedan u siječnju.
- Ljetni kolektivni godišnji odmor je po dogovoru tijekom srpnja/kolovoza u trajanju od dva tjedna.
- Članarina se plaća u punom iznosu za vrijeme zimskog kolektivnog godišnjeg odmora.
- Ukoliko član nastavi trenirati preko ljeta, članarina se plaća u punom iznosu za vrijeme ljetnog godišnjeg odmora.

Članak 11.
-	Ovaj Pravilnik stupa na snagu danom donošenja.

U Dubrovniku, 04.10. 2022.

Predsjednica Kluba:
Anuška Matušić